Bukedde Online - Abaana Abakaramoja basomesebwe okulunda
Aba Namilyango Junior Boys School banoonya...
Ssempangi awabudde gavumenti ku baana b’e Karamoja abasibira ku nguudo n’ategeeza nga bwe batundibwa abazadde okujja okukolera abagagga
Dr. Keefa Sempangi
Dr. Keefa Sempangi alina obumanyirivu mu kuggya abaana ku nguudo n’okubalabirira awabudde abalowooza nti abaana abava e Karamoja bakiwagi nga be beereeta ku nguudo okusabiriza n'agamba nga bwe bagulwa okuva mu bazadde baabwe okujja okupakasiza abagagga ensimbi.
Ssempangi yagambye nti, gavumenti yandibadde etandika n’enteekateeka y’okubasomesa ebyo ebigya mu buwangwa bwabwe era bye bategeera obulungi naddala ebikwatagana n’obulunzi kubanga ky'ekimu ku kye basinga okutegeera.
Eno y’enkola gavumenti kwe yandibadde etandikira okubangula abaana b'e Karamoja mw’ebyo bye basobola okukola okufuna ssente. Okubayigiriza okulima omuceere kuba kumala biseera kubanga tebagenda kubitegeera wadde okubyagala kubanga si buwangwa bwabwe,” Sempangi bwe yagambye.
Okwogera bino yabadde mu maka ge agasangibwa e Wantoni mu Mukono bwe yabadde ayogerako eri bannamawulire ku nteekateeka gy'alina ey’okuzzaawo ekibiina kye ekya Africa Foundation ekyalabiriranga abaana b’oku nguudo, ekyaggalwawo oluvannyuma lw'abavujjirizi b'ensimbi okufuna obutakkaanya naye ku nsomesa yaabwe.
Abamu ku baana abakyabeera ne bazadde baabwe abalabirirwa obulungi e Karamoja
Yategeezezza bannamawulire nga bwe yafuna yiika z'ettaka ttaano okussaako amaka omugenda okuba ettendekero ly'ebyemikono n'emisomo egya bulijjo.
Yagambye nti, alina ekigendererwa eky’okusomesa abaana bano okufuuka abantu abasobola okweyimirizaawo nga tebayimiridde ku buyambi, ate ng'Abazungu abaamuwanga ensimbi, bo si y'endowooza yaabwe.
Yayongeddeko ng'eggwanga bwe lirina ebikozesebwa okubafuula abakozi era abakozesa, so si abasabiriza ku nguudo.
Abaana abasoba mu 6,000 nga baayita mu mikono gya Sempangi be basaasaanidde ensi yonna nga bakola emirimu gy'ekikugu omuli abagoba b'ennyonyi, abasawo, abasomesa mu yunivasite n'emirimu emirala egy'ekikugu.
Bano be beegasse okumuwa ensimbi addemu alabirire bannaabwe abakyabungeetera ku nguudo za Uganda era omukolo ogw'okutongoza okuzzaawo amaka gaabwe gwakubaawo omwaka guno, nga lwe bagenda n'okukuza amazaalibwa ge ag'emyaka 80.
Dr. Keefa Sempala,
Abaana b'oku nguudo
Palamenti eragidde Minisita Nakiwala ku baana b'oku nguudo